For nylig besluttede sommerhusejerne i Nørklit syd for Sæby at sætte kameraer op - og nu har naboerne fra grundejerforeningen Sønderklit besluttet at gøre det samme. Det skriver P4 Nordjylland. Kameraerne bliver sat op ved de fem veje, der fører ind til Sønderklits 300 sommerhuse. - Vi er meget plaget. Der går ikke en måned, uden vi hører, at der har været indbrud, siger bestyrelsesmedlem Michael Christoffersen. Kameraer koster omkring 20.000 at sætte op, og sommerhusejerne forventer stor effekt. - Jeg forventer da helt sikkert, at vi kan få mange færre indbrud på den her investering, siger han. Der skal nu søges om tilladelse til at sætte kameraer op hos politiet og laves aftaler med sommerhusejerne om opsætning af kameraerne, og Michael Christoffersen. Han forventer, at kameraerne snurrer i løbet af efteråret. /ritzau/

Opsummering:
Endnu et nordjysk sommerhusområde vil bruge kameraer til holde tyve på afstand.